Pandemie se invloed op aftree-spaargeld - Jou Geld | Solidariteit WêreldJou Geld | Solidariteit Wêreld
Tuis › Artikels › Pandemie se invloed op aftree-spaargeld
Pandemie se invloed op aftree-spaargeld
Die Covid-19-pandemie het 'n aansienlike duik gemaak in diskresionêre en aftree-spaargeld vir sommiges en veral vir diegene wat 'n gedeelte van of hul hele inkomste verloor het en geen ander alternatief gehad het as om toegang tot hul spaargeld te kry nie.
"Indien jy gedwing is om van jou aftree-spaargeld te gebruik, is dit nou die tyd om te evalueer hoe jy vir die tekort kan vergoed," sê Anil Thakersee, hoof van bemarking en sake-ontwikkeling by PPS Investments. "Die eerste stap is om weer spaargeld op te bou en dit is haalbaar met die hulp van 'n finansiële adviseur."
'n TransUnion-opname het bevind dat mense weens 'n verlies aan inkomste hul aftreegeld onttrek het of hul bydraes opgeskort het. Nog 'n opname het bevind dat 'n groot aantal mense geld uit hul spaar- of noodfondse onttrek het om uitgawes te dek en dat hulle bekommerd is dat die pandemie 'n skadelike impak op hul aftree-spaargeld en aftreeplanne gaan hê.
Reeds voor die pandemie het baie Suid-Afrikaners gesukkel om genoeg te spaar vir hul aftrede. "Duisende werknemers het geen ander keuse gehad as om hul aftreebydraes te onderbreek of te verminder of hul spaargeld in te vorder by aflegging nie ten einde die finansiële verwoesting van die langdurige pandemie te oorleef" sê Derek Pillay, hoofkonsultant oor aftreebefondsing by Aon Suid-Afrika. "Selfs sodra hulle hul bydraes kan hervat, is dit gewoonlik teen 'n laer rentekoers as gevolg van verminderde inkomste en mededingende finansiële prioriteite."
Thakersee wys ook op navorsing wat bevind het dat slegs sowat 6% van Suid-Afrikaners gemaklik kan aftree en dat baie mense na aftree-ouderdom moet aanhou werk of van familie of 'n staatspensioen afhanklik is. "As jy van plan is om gemaklik te leef na aftrede, moet jy die tyd wat jy het om dit 'n werklikheid te maak in ag neem en ook oorweeg om so vroeg as moontlik proaktief te begin spaar."
Mense leef ook al langer en dit is nie meer noodwendig voldoen om net vir 'n aftrede van 30 jaar te beplan nie. Volgens Thakersee wys data van PPS-lede daarop dat die gemiddelde professionele man tot 95 jaar en die gemiddelde professionele vrou tot 100 jaar sal leef en moet mense dus nou al vir 'n aftrede van tot 40 jaar voorsiening maak.
"Finansiële sekerheid tydens aftrede is ook nodig. Dit is raadsaam om te projekteer wat jou bestedingsgewoontes na aftrede sal wees, aangesien dit jou sal help om die grootte van jou aftredeportefeulje te bepaal. Sodra jy 'n doelwit stel, het jy opsies om jou besparing deur middel van beleggingsprodukte te vermeerder, deur jou portefeulje te diversifiseer of die tipe risiko te kies wat jy wil neem."